CELEX: 32019D0668
Language: ro
Date: 2019-04-15 00:00:00
Title: Decizia (UE) 2019/668 a Consiliului din 15 aprilie 2019 privind poziția care urmează să fie adoptată în numele Uniunii Europene în cadrul celei de a noua reuniuni a Conferinței părților în ceea ce privește includerea anumitor produse chimice pe lista din anexa III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional

29.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 113/4
               
            
         DECIZIA (UE) 2019/668 A CONSILIULUI
         din 15 aprilie 2019
         privind poziția care urmează să fie adoptată în numele Uniunii Europene în cadrul celei de a noua reuniuni a Conferinței părților în ceea ce privește includerea anumitor produse chimice pe lista din anexa III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), articolul 207 alineatul (3) și articolul 207 alineatul (4) primul paragraf, coroborate cu articolul 218 alineatul (9) din TFUE,
         având în vedere propunerea Comisiei Europene,
         întrucât:
         
                     (1)
                  
                  
                     Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional („convenția”) a intrat în vigoare la 24 februarie 2004 și a fost încheiată de Uniunea prin intermediul Deciziei 2006/730/CE a Consiliului (1).
                  
               
                     (2)
                  
                  
                     Regulamentul (UE) nr. 649/2012 al Parlamentului European și al Consiliului (2) pune în aplicare convenția în cadrul Uniunii.
                  
               
                     (3)
                  
                  
                     În conformitate cu articolul 7 din convenție, Conferința părților poate include produse chimice pe lista din anexa III la convenție în urma recomandării Comitetului de studiu al produselor chimice.
                  
               
                     (4)
                  
                  
                     Pentru a se asigura faptul că părțile importatoare beneficiază de protecția oferită de convenție și dat fiind faptul că sunt îndeplinite toate criteriile relevante prevăzute de convenție, este necesar și oportun să se sprijine recomandarea Comitetului de studiu al produselor chimice privind includerea pe lista din anexa III la convenție a: acetoclorului; carbosulfanului; azbestului crisotilic; fentionului [preparate cu volum ultraredus (ULV) la un nivel echivalent cu sau de peste 640 g de ingredient activ/L]; hexabromociclododecanului; preparatelor lichide (concentrat emulsionabil și concentrat solubil) care conțin diclorură de paraquat la un nivel echivalent cu sau de peste 276 g/L, corespunzătoare ionului de paraquat la un nivel echivalent cu sau de peste 200 g/L. În plus, respectivele produse chimice sunt deja interzise sau supuse unor restricții severe în Uniune și fac, prin urmare, în temeiul Regulamentului (UE) nr. 649/2012, obiectul unor cerințe privind exportul care le depășesc pe cele prevăzute de convenție.
                  
               
                     (5)
                  
                  
                     La cea de a noua reuniune a sa, Conferința părților urmează să decidă dacă include respectivele produse chimice pe lista din anexa III la convenție.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii în cadrul celei de-a noua reuniuni a Conferinței părților privind includerea anumitor produse chimice pe lista din anexa III la convenție, având în vedere faptul că această includere pe listă va fi obligatorie pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată, în numele Uniunii, în cadrul celei de a noua reuniuni a Conferinței părților la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional („convenția”), este de a susține includerea pe lista din anexa III la convenție a: acetoclorului; carbosulfanului; azbestului crisotilic; fentionului [preparate cu volum ultraredus (ULV) la un nivel echivalent cu sau de peste 640 g de ingredient activ/L]; hexabromociclododecanului; preparatelor lichide (concentrat emulsionabil și concentrat solubil) care conțin diclorură de paraquat la nivel echivalent cu sau de peste 276 g/L, corespunzătoare ionului de paraquat la un nivel echivalent sau de peste 200 g/L.
         
         
            Articolul 2
            Având în vedere evoluțiile din cadrul celei de a noua reuniuni a Conferinței părților și în urma consultărilor cu statele membre care se desfășoară pe parcursul reuniunilor de coordonare la fața locului, reprezentanții Uniunii pot conveni asupra unor modificări minore ale poziției menționate la articolul 1 fără a mai fi necesară o nouă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Luxemburg, 15 aprilie 2019.
            
               
                  Pentru Consiliu
               
               
                  Președintele
               
               P. DAEA
            
         
         
            (1)  Decizia 2006/730/CE a Consiliului din 25 septembrie 2006 privind încheierea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (JO L 299, 28.10.2006, p. 23).
         
            (2)  Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (JO L 201, 27.7.2012, p. 60).